প্রশ্নপত্রে আত্মরক্ষার সুলুকসন্ধান! 
চিকিত্সকদের মার খাওয়ার কারণ কী? কীভাবে তার থেকে পরিত্রাণ মিলবে! কেন এমনটা ঘটছে? কোন পরিস্থিতিতে ঘটছে? কোন কোন বিষয় এই পরিস্থিতির জন্য দায়ী? চিকিত্সকদের এক পরীক্ষায় আসা এমন প্রশ্ন নিয়ে তোলপাড় চলছে চিকিত্সক মহলেই। 
ভাগাড়ের মাংস আগেই ঢুকে পড়েছিল মেডিক্যাল শিক্ষার প্রশ্নপত্রে। এবার চিকিত্সকদের মার খাওয়া, আক্রান্ত হওয়ার ঘটনাও মেডিক্যালের উচ্চশিক্ষার প্রশ্নপত্রে সরাসরি ঢুকে পড়ল। এক বা দু’নম্বরের প্রশ্ন হিসাবে নয়। একেবারে ১৫ নম্বরের ব্যাখ্যামূলক প্রশ্ন হিসাবে তা হাজির হয়েছে! 

প্রশ্নপত্র: সেই প্রশ্ন (চিহ্নিত)। নিজস্ব চিত্র
ডক্টর অফ মেডিসিন অর্থাৎ, এমডি পরীক্ষার সেই প্রশ্ন রাজ্যের চিকিত্সকমহলে ভাইরাল হয়েছে। শহরের চিকিত্সকদের একাধিক সোশ্যাল মিডিয়া গ্রুপে তা নিয়ে চালাচালি চলছে। চিকিৎসকদের মার খাওয়া (রোগীর পরিবারের হাতে) বা আক্রান্ত হওয়ার বিষয়টি প্রশ্নপত্রে যেভাবে এসেছে তা অনেকেই সামাজিক অবস্থা এবং বাস্তবতা হিসাবে দেখছেন। এমডি পরীক্ষার প্রশ্নপত্র যেখানে বিশেষজ্ঞ চিকিত্সক তৈরির বিষয় থাকে সেখানে এ ধরনের মেডিক্যাল সায়েন্স বহির্ভূত বিষয়ে প্রশ্ন নিয়ে ঠাট্টা-মস্করাও চলছে হবু ডাক্তারদের নানা গ্রুপে। 
চিকিত্সক অরুণ কুমার জানান, জুনের প্রথম সপ্তাহে দেশের অন্যতম সেরা মেডিক্যাল শিক্ষার প্রতিষ্ঠান উত্তর প্রদেশের লখনউয়ের কিংস জর্জ মেডিক্যাল ইউনিভার্সিটি’র প্রশ্নপত্রে রয়েছে চিকিত্সকদের মার খাওয়া নিয়ে ১৫ নম্বরের ওই প্রশ্ন। ১০০ নম্বরের মেডিসিন বিভাগের ‘এমডি এগজামিনেশন-২০১৮’র ২ নম্বর প্রশ্নের মোট নম্বর রয়েছে ৩০। সেখানে দু’টি প্রশ্নের মধ্যে একটি হল, ‘ভায়োলেন্স এগেনস্ট ডক্টরস: কজেস, এফেক্টস অ্যান্ড সল্যুশনস’। অরুণ বলেন, ‘‘হার্ট ফেলিওরের ক্ষেত্রে কীভাবে ‘ইজেকশন ফ্রাকশন’ কমানো যাবে, দেশের বয়স্কদের টিকাকরণের বর্তমান প্রকৃতি, সিনড্রোম-জেড, ফাঙ্গাল ইনফেকশনকে চিহ্নিত করার চ্যালেঞ্জের মতো নানা গুরুত্বপূর্ণ অ্যাকাডেমিক বিষয়ের সঙ্গে এই প্রশ্নটিও এসেছে। আসলে পড়াশোনা করতে করতে কিংবা চিকিত্সা করার সময় আমাদের বার বার আক্রান্ত হতে হচ্ছে। ফলে এটা সমসাময়িক এবং গুরুত্বপূর্ণ।’’
এ রাজ্যে চিকিত্সক নিগ্রহ নিয়ে সরব একাধিক চিকিত্সক সংগঠন। ‘ওয়েস্ট বেঙ্গল ডক্টরস ফোরামে’র সভাপতি রেজাউল করিম এ প্রসঙ্গে বলেন, ‘‘খুবই গুরুত্বপূর্ণ বিষয় এটা। চিকিত্সকদের জন্য জরুরি প্রশ্ন। তবে চিকিত্সকেরাও নিজেদের প্রশ্ন করুন, অনেকেই যা করছেন তা ঠিক কি না। আসল বিষয় হল রোগী-চিকিত্সকের সম্পর্ক উন্নত করতে হবে।’’